google/wiki40b huggingface dataset:
Gone-serien

Gone er en amerikansk bokserie for ungdom i sjangeren dystopisk science-fiction, skrevet av Michael Grant, og alle de 6 utgitte bøkene er også å finne på norsk. Serien er sentrert rundt den fiktive byen Perdido Beach i California. Alle over 15 år forsvinner og byen og et nærliggende området kalt Coates er innkapslet innenfor en ugjennomtrengelig boble. Mange av menneskene og dyrelivet utvikler overnaturlige evner. Boken følger ulike figurer, men hovedsakelig Sam Temple og hans tvillingbror Caine Soren. De er de første som fyller 15, men hva skjer da hvis alle over 15 forsvinner? 
Den første romanen i denne bokserien, kalt Gone, ble først utgitt i 2008. Den andre boken, Hunger, ble utgitt året etter, fulgt av en tredje bok, Lies, den 4. mai 2010. Den fjerde boken, utgitt 5. april 2011, har tittelen Plague. Femte og sjette bok vil få titlene henholdsvis Fear og Light. Førstnevnte ble utgitt 4. april 2012, og Light kom ut 3. april 2013.
I 2017 kom oppfølgeren «Monster» og den åttende boken i serien «Villain» kommer ut i 2018. Disse er ikke oversatt til norsk ennå.
Afipskij

Afipsky (russisk: Афипский) er en urban lokalitet iSeversky-Distriktet i Krasnodar Kraj, Russland -  ligger på venstre bredd av Afips-Elva, 15 kilometer (15 000 m) fra Krasnodar. Befolkning: 18,969 (2010 Census);[1] 17,977 (2002 Census);[5] 15,995 (1989 Folketelling).[6]
Det ble grunnlagt i 1865 som stanitsa av Georgiyeafipskaya (Георгиеафипская). 
Et profesjonell fotballag FC Afips Afipsky er basert der.
Trädgårdsgatan

Trädgårdsgatan er en gate i Gamla stan i Stockholm. Gaten går parallelt med og nord for Köpmangatan mellom Källargränd og Skeppar Olofs gränd. Nord for Trädgårdsgatan ligger Bollhustäppan.
Trädgårdsgatan ble anlagt allerede på 1400-tallet gjennom et område som besto av hager, blant annet den kongelige grønnsakshagen. I 1489 kalles den for «Norra Gränden» og etter 1620 kalles den Trädgårdsgränden. Sør for Trädgårdsgränden oppstod kvartalene Phaeton og Pygmalion og mellom disse ble Trädgårdstvärgränd anlagt som en forbindelse til Köpmangatan. I løpet av en kort periode på slutten av 1700-tallet og begynnelsen av 1800-tallet ble Trädgårdsgatan kalt Polisgränd. Dette var på grunn av at politiet i denne perioden hadde lokaler i Tessins palass med en inngang fra Trädgårdsgatan.
I Pygmalion-kvartalet bodde «den svenske jussens far», Johan Stiernhöök, til sin død i 1675. En minneplakett på bygningens fasade ble satt opp i 1996 ved Institutt for rättshistorisk forskning.
Chiliguaro

Chiliguaro er en shot som stammer fra Costa Rica. Den er basert på den costaricanske brennevinen Cacique, som populært kalles guaro. I tillegg inneholder den chili, tomatjus, salt og lime. Chilitypen kan variere, og det brukes alt fra hjemmelagd chilisaus til kommersielle merker. Saltet legges ofte rundt kanten av glasset. Shotten har en lyserød farge.
Néstor Araujo

Landslaget

Araujo ble olympisk mester i fotball under OL-2012 i London. Han var med på det mexicanske laget som vant fotballturneringen for menn foran Brasil og Sør-Korea. Mexico vant to kamper og spilte én uavgjort i det innledende gruppespillet og vant sin gruppe. I kvartfinalen beseiret de Sengal med 4–2, og i semifinalen ble det seier med 3–1 over Japan. Finalen mot Brasil vant de med 2–1.
Araujo var også med på det mexicanske laget som vant fotballturneringen for menn i de Panamerikanske leker 2011 i Guadalajara i Mexico. De vant finalen mot Brasil med 4–3 etter straffer.
Han ble tatt ut i Mexicos tropp til FIFA Confederations Cup 2017 i Russland.
Mimectatina

Utseende

Middelsstore, avlange, lyst brunlige trebukker. Antennene er tynne og omtrent så lange som kroppen. Pronotum er tønneformet uten tenner på sidene. Dekkvingene ender i korte spisser.

Utbredelse

Slekten er utbredt i Sørøst- og Øst-Asia, fra Vietnam i vest til Japan og Sulawesi i øst.
Lituma i Andesfjellene

Handling

Korporal Lituma og Tomasito er sendt til en avsides postering høyt oppe i Andesfjellene. Unge Tomasito tenker tilbake på ulykkelig kjærlighet, mens kystboeren Lituma forsøker å tilpasse seg det fremmede høyfjellsmiljøet blant Andesfjellenes folk og vesen, stadig under dødstrusler fra maoistgeriljaen som terroriserer trakten.
St. Joseph

Geografi

Øya regnes som en del av De ytre øyene i Seychellene, også kalt Outer Islands eller Zil Elwannyen Sesel.
St. Joseph ligger like ved D'Arros omkring 250 km fra Seychellenes hovedøy Mahé. Atollen består av flere mindre øyer. Den største har samme navn som atollen.
Lagunen har rikt marint liv med skilpadder og en stor bestand piggrokker. Atollen har vært benyttet til kokosnøttdyrking og kopraproduksjon.

Eie og vern

St. Joseph og naboøya D'Arros er i private eie. De ble i 2012 overtatt av den sveitsiske miljøvernorganisasjonen Save Our Seas Foundation (SOSF), som står for naturforvaltningen og som i 2004 etablerte i 2004 et forskningssenter på stedet. I 2014 ble St. Joseph og havet rundt vernet som naturreservat.
Ved en ekspedisjon i 2005 ble en rekke fuglearter observert: Kilehalelire, småtropikkfugl, storfregattfugl, småfregattfugl, gråhegre, krabbehegre, rosenterne, svartnakketerne og silketerne ble observert hekkende. En rekke trekkfuglarter ble også observert: Det gjaldt krabbeeter, tundralo, småspove,storspove, gluttsnipe, steinvender og tundrasnipe. Egretthegre, hinduterne, tøyleterne, sotterne og brunnoddy ble også påtruffet.
Étienne Bonnot de Condillac

Bakgrunn og virke

Condillac ble født i en familie av advokater som den yngste av tre brødre. Hans to eldre brødre, Jean og Gabriel, tok navn tilknyttet familiens eiendommer i Mably i Loire, og begge var kjent som «Bonnot de Mably». Étienne identifiserte seg med en annen eiendom ved Condillac i Drôme, og ble således kjent som «Bonnot de Condillac». Han ble utdannet på jesuittenes kollegium i Lyon og ved seminaret Saint-Sulpice i Paris, og ble presteviet i 1740. Som sin bror gikk han inn i klostervesenet (1733–1740) ved kirken Saint-Sulpice i Paris og ble siden utpekt som abbed av Mureau.
I Paris var Condillac involvert i de sosiale sirklene til filosofen Denis Diderot, en hovedpersonene bak Encyclopédie. Condillac utviklet et vennskap med Jean-Jacques Rousseau som stort sett varte livet ut. Det begynte sannsynlig ved at Rousseau var lærer til to av hans nevøer i Lyon. Sammen med en annen bror, Gabriel, som ble en velkjent politisk forfatter kjent som Abbé de Mably, introduserte Condillac sin venn Rousseau til sitt intellektuelle bekjentskaper.
Condillac kom til å dedikere hele sitt liv, med unntak av et mellomspill som hoffutnevnt lærer ved hoffet til hertugdømmet Parma, til filosofi og tekning. Hans publikasjoner er Essai sur l'origine des connaissances humaines (1746), Traité des systèmes (1749), Traité des sensations (1754), Traité des animaux (1755), den omfattende Cours d'études (1767–1773) i  hele 13 bind, skrevet for den unge hertug Ferdinand av Parma, barnebarn av kong Ludvig XV av Frankrike; Le Commerce et le gouvernement, considérés relativement l'un a l'autre (1776), og to posthume verker, Logique (1781) og det uferdige Langue des calculs (1798).
Som filosof tok han utgangspunkt i John Locke og utviklet en sensualistisk erkjennelsesteori. I Traitée des systèmes (1749) skjelnet Condillac mellom tegn: De tegn som bare tilfeldig knyttes til gjenstanden, naturlige tegn, og kunstige (eller betingede) tegn (som språk og skrift). Nøkkelen til erkjennelsens hemmelighet ligger i å anvende disse tegnene på rett vis. Ved å dele opp kompliserte begreper i deres enkleste bestanddeler, unngår man feil. 
I Traité des sensations (1754) tilbakefører Condillac alle sjelelige funksjoner (følelser, ønsker, viljesbeslutninger) til de fornemmelser som de har sitt utgangspunkt i. Han intellektualiserer fornemmelsene selv og de psykiske erfaringer. «Forstanden ser mer enn øyet», skrev Condillac.
I verkene La logique ou les premiers dévelopments de l'art de penser (1780) og La langue des calculs (1798) tok Condillac utgangspunkt i tesen om tankes og språks uatskillelighet, og forklarer språkutviklinger med handlinger. Ved å dele opp handlinger og betrakte dem ut fra deres kommunikasjonsbudskap (og dermed også en oppdeling av ideene som er disse handlingenes tegn) blir handlingenes språk en analytisk metode. 
Condillac forstår viten som en logisk sikker slutning ut fra fornuftsgrunner, altså som noe mer enn bare sannsynlighet.
FA-cupen 1960/61

FA-cupen 1960/61 var den 80. sesongen av den engelske FA-cupen. Tottenham Hotspur slo Leicester City 2–0 i finalen.
Forlag1

forlag 1 ble etablert i Oslo i 2006, og gir ut bøker om retorikk , ledelse, juss og samfunnsfag, samt skjønnlitteratur. Flere av forlagets utgivelser er blitt støttet av Norsk kulturråd og Stiftelsen Fritt Ord, og forlaget har gjenutgitt skjønnlitterære verker av Knut Hamsun og Arnulf Øverland, samt bøker forfattet av Jacob Rosted og Johan Bernhard Hjort. Siden 2011 har en rekke av forlagets tidligere og nye utgivelser blitt publisert som E-bok.
Samveldet av uavhengige staters kulturhovedstad

Samveldet av uavhengige staters kulturhovedstad (russisk: Культурной столицей СНГ, engelsk: CIS Cultural Capital) er en status som blir tildelt av medlemsstatene i Samveldet av uavhengige stater (SUS) til en eller flere byer for en periode på ett år.
Avgjørelsen om å etablere en kulturhovedstad ble tatt av SUS' statsledere på et møte i Moskva den 20. desember 2011. Målet med utnevnelsene er å bygge og utbre de kulturelle relasjonene mellom medlemslandene, og Astana og Mary ble som et prøveprosjekt utpekt som de to første kulturhovedstedene for 2012.
Prima Vera uten en rød tråd

Prima Vera uten en rød tråd er et norsk underholdningsprogram av og med den norske gruppa Prima Vera. Den ble utgitt på video av Mayco i 1981 og var forøvrig det første norsk underholdningsprogrammet som ble produsert og lansert direkte på video i Norge. Ved siden av de tre medlemmene i Prima Vera, medvirker også Øivind Blunck i flere av innslagene.
Videoprogrammet ble lansert i november 1981 og varer i 45 min. Innholdet har en potpurri-aktig form og består i grove trekk av diverse sketsjer og musikkvideoer med gruppa, alt i en humoristisk setting. Sketsjene har hentet mye inspirasjon fra britisk humor, særlig Monty Python. De musikalske innslagene innbefatter sanger som «Skokiian», «Naboen», «Ra-ta-ta» og «Svake mennesker» - alle fra albumet Den 5te, som var deres nyeste.
Aftenpostens musikkanmelder Tor Marcussen mente programmet var av varierende kvalitet: På sitt verste platt, banalt og smakløst – og på sitt beste friskt og originalt.
Aspidolea clypeata

Utseende

En middelsstor, ganske blank, nokså bred, lyst rødbrun hornbille. Disse artene mangler horn og kan ligne på mange andre skarabider. Slekten ligner mye på slekten Cyclocephala, som den ikke er svært klart avgrenset fra.
Et kjennetegn er at maxillene (underkjevene) hos Aspidolea har en dusk av lange hår.
Antennene består av 10 ledd med en kort klubbe. Arten har en forholdsvis lang, rundet "snute". Denne arten har diffuse, litt mørkere tegninger som består av to lengdestriper på pronotum og en kileformet flekk rundt scutellum.

Levevis

Lite eller ingenting er kjent om biologien til disse billene, bortsett fra at de voksne er aktive om natten og kommer til lys.

Utbredelse

Arten er utbredt i Brasil og Guyana.
Johan Rantzau

Johan Rantzau (født 12. november 1492 i Steinburg  i hertugdømmet Holstein i det som da var under Danmarks styre, død 12. desember 1565 i Breitenburg) var en dansk (holsteinsk) hærfører.

Bakgrunn

Johan Rantzau var sønn av Steinburgs amtmann Heinrich Rantzau (ca. 1434-1497) og Øllegard von Buchwaldt. Han studerte krigskunst i England og i Spania.

Virke

Han deltok sammen med hertug Christian i Riksdagen i Worms i 1521, hvor Martin Luther forsvarte seg overfor Tysklands keiser. 
Han ble gift i 1525 med Anna Gertsdatter Walstorp af Below (1509-1582).
Johan Rantzau deltok i forhandlingene med Christian II av Danmark i 1522, og rådet hertug Fredrik (Fredrik I av Danmark) til å ta imot den danske krone.
Johan Rantzau ledet den nødvendige militære innsatsen, og beleiret, København og Malmö under grevefeiden (1534–1535). For sin innsats fikk han Krogen (det senere Kronborg) som len.
Han bekjempet senere Søren Norbys opprør, og beseiret hans bondehær i to slag ved Lund den 28. april 1525, og ved Bunketofte den 4. mai 1525.
Han beseiret lübeckerne ved Eutin i 1534, hvoretter de ble tvunget til å slutte fred med hertugdømmene. Samme år inntok Johan Rantzau Ålborg etter at bondehæren anført av Skipper Clement tidligere samme år hadde beseiret adelshæren sør for Ålborg (ved Svenstrup). Her tvang Johan Rantzau senere jydene til å innsette Christian III på Viborg landsting.
Våren 1535, førte Johan Rantzau tropper via Als og Helnæs til Fyn, og senere til Middelfart, for å tilføye lübeckerne det avgjørende nederlaget i slaget ved Øksnebjerg, den 11. juni 1535.
Fra 1535 til 1540 var han lensmann på Riberhus. Han fulgte i 1538 kongen til det protestantiske fyrstemøtet i Braunschweig og deltok i Speyer i 1544 ved forlikelsen med keiser Karl V. Da han likevel det samme år bestemt frarådet Kristian IIIs plan om å dele hertugdømmenea med sine halvbrødre, idet han ønsket å forene dem som en eneste stat i personalunion med Danmark, falt han i unåde og sa fra seg sine embeder. 
Derimot overtok han i 1559 overkommandoen i krigen mot Dithmarschen (for å hevne nederlaget ved Hemmingstedt i 1500) og viste der sin gamle feltherredyktighet, og etter seieren en mildhet som stod i krass motsetning til den grusomhet som han i sine yngre dager hadde utvist mot de danske bønder. Rantzau tilskrives en skildring av sistnevnte felttog, Wahrhaftiger Verzeichniss des Krieges wider den Ditmarsen (1569).

Død

Han døde på Breitenburg den 12. desember 1565 og begravet i Itzehoe. Hans kone Anna døde i 1582 også på Breitenburg og begravet i Itzehoe.
Området Rantzausminde og Rantzausmindevej i Egense Sogn langs kysten vest for Svendborg er oppkalt etter ham.
Workers' Party of Singapore

Singapore Arbeiderparti (engelsk: Workers' party of Singapore) er ett av de største opposisjonspartiene i Singapore. Ideologien er sosialdemokrati.
Rosario (Argentina)

Rosario er største by i provinsen Santa Fe i Argentina. Byen har om lag 1,04 millioner innbyggere (2011) og er dermed landets tredje største by. Rosario ligger nær utløpet av elva Paraná og er en havneby med stor eksport av jordbruksprodukter.
Om du vill

Om du vill er et musikkalbum utgitt av Larz-Kristerz i september 2009.
La meg være ung (sang)

Melodi Grand Prix

Sangen var en av 271 som ble sendt inn til Melodi Grand Prix 1964, og den var en av fem som ble plukket ut til finalen i Oslo lørdag 15. februar 1964. I sendingen ble den framført av Odd Børre og The Cannons med lite orkester, mens Wenche Myhre framførte den med Kringkastingsorkestret. Etter avstemningen endte sangen på en tredjeplass, bare fire poeng bak vinnermelodien «Spiral». Ironisk nok ble vinnermelodien framført av Arne Bendiksen, som dermed slo ut sin egen «La meg være ung».
Like fullt ble «La meg være ung» en stor slager i Norge dette året, og singelen lå 15 uker på VG-lista med førsteplass som beste plassering. Dette er en av de største suksessene til en ikke-vinnende Melodi Grand Prix-sang gjennom tidene, og sangen har senere blitt omtalt som et «symbol på den nye tida». Sangen ble også det store gjennombruddet for 17 år gamle Wenche Myhre.
Utdypende artikkel: Melodi Grand Prix 1964

Einar Rose

Revyartisten Einar Rose har spilt inn en helt egen versjon av melodien, kalt «Jeg vil være tung», med tekst av Otto Nielsen.
Norsk Freakforum

Historie

nFF ble startet i august 2000 som et forum for phreaking.
Norsk-Undergrunn.as, datidens største nettsted innen sjangeren, ble lagt ned i oktober samme år, og mange brukere gikk over til nFF.
Nettstedets grunnlegger, «Iblis», startet siden for å la den være et lite forum for mennesker med felles interesser. I april 2007 var det 20 000 registrerte brukere på forumet. Ettersom det ble flere brukere, ble forumet utvidet med flere kategorier, noe som igjen førte til en økt brukerskare. 
Etter at all data ble slettet i en uoverensstemmelse med hostingleverandøren ble siden opprettet på nytt i januar 2001.
I juni 2002 endret nettstedet adresse fra iblis.nu til freakforum.nu. I desember 2008 ble pyroteknikkforumet flyttet tilbake fra et eget forum til nFF.
6. januar 2010 ble det aktive domenet endret fra freakforum.nu til freak.no, fordi forumet ønsket å fokusere litt mer på det generelle «freak»-merket, og ikke være så låst til «forum»-delen.

Status

Brukermassen til Norsk Freakforum har steget jevnt. Per 31. juli 2012 har forumet over 67 000 brukere (Merk:Brukere kan IKKE deaktiveres). Nettstedet har over 10 000 besøk daglig og over 2 millioner sidevisninger per måned.
Selv om det i utgangspunktet var phreaking nettstedet omhandlet har det nå utviklet seg til å bli et mer standardisert IT-forum. Noe av røttene er fremdeles beholdt i kategorien kontrakultur. Noe av det som diskuteres der er på kanten av loven, men de som driver nettstedet sverger til ytringsfriheten og det faktum at å snakke om ulovlige ting (narkotika etc.) ikke er det samme som å begå lovbruddene. Oppfordring til og planlegging av ulovlige handlinger blir slått ned på. Noe av årsaken til populariteten for nettstedet kan ha med denne holdningen til ytringsfriheten.

Hierarki

Nettstedet har seks administratorer. Grunnet arbeidsmengden og den noe strenge linjen innen moderering har det også vært en hjelpegruppe kalt crew, som egentlig er supermoderator. Det vil si at de i denne gruppen har adgang til å moderere innlegg og brukere til en viss grad, men har ikke adgang til å gjøre endringer på nettstedet. Nivået under dette er moderatorer, som ikke har vært mye brukt på nFF, men som har blitt brukt til å hjelpe til på de underfora man anser som problemområder. nFF har 11 moderatorer per 5/3/2011. I tillegg til de tidligere nevnte brukergruppene, finnes også såkalte "VIFs". "VIF" står for "Very Important Freak", og er en hedersbetegnelse for spesielt aktive og gode medlemmer. Tilsvarende er det en "VIP"-gruppe, Very Important Pyrotechnician, for aktive og gode medlemmer som hovedsakelig holder seg til pyroteknikk-forumene. Denne gruppen ble bevart etter at pyroteknikkforumet ble slått sammen med nFF igjen i desember 2008.
Gōtoku Sakai

Landslaget

Han ble tatt ut i Japans tropp til VM i fotball 2018 i Russland.
Scenario

Scenario er en beskrivelse av en tenkt utvikling eller tilstand i fremtiden. Scenariometoden brukes blant annet innenfor strategifaget.
«Scenario» er opprinnelig et enkelt manuskript som gir en oversikt over aktørene og handlingsgangen i et teaterstykke eller en film. Denne betydningen stammer fra den italienske teatertradisjonen Commedia dell'arte. Ordet ble senere lånt av futuristen Herman Kahn og brukt som betegnelse på en tenkt, mulig fremtid. The Year 2000: A Framework for Speculation, som han skrev sammen med Anthony J. Wiener, var begynnelsen på utviklingen av moderne scenariemetodikk.
Scenarier er en vanlig tilnærming innenfor strategifaget og kunnskapsfeltet foresight (fremtidstenkning). Scenariemetodikken har gjennom 50 år utviklet seg til å bli et virkningsfullt redskap for strategiutvikling og læring i organisasjoner. Det undervises i scenarier ved flere ledende læresteder. I Norge benyttes scenarier i næringslivet, offentlig sektor og frivillige organisasjoner.
Et scenario er en fortelling i miniatyr; en helhetlig beskrivelse av hvordan et samfunn eller marked kan tenkes å se ut i fremtiden og utviklingen som har ledet til en ny fremtidig tilstand. Et vanlig norsk synonym er «fremtidsbilde». Innenfor scenariemetodikken legger man til grunn at utviklingen sjelden er entydig eller forutbestemt. Når forholdene er komplekse, og man av ulike årsaker trenger å anlegge et langt tidsperspektiv, er det vanskelig og ofte risikabelt å komme med presise forutsigelser. Det er derfor nødvendig å lage flere scenarier for å fange inn mest mulig av usikkerheten i utviklingen.
Et scenario er ikke en prognose, en visjon eller en ferdig strategi. Scenariene gir grunnlag for å teste og utvikle strategier. Ved å prøve ut ulike handlingsalternativer i flere radikalt forskjellige fremtider, kan man forbedre eksisterende planer. Scenarier kan også sette de involverte på sporet av helt nye strategiske alternativer.
Piercolias

Utseende

Ganske små (vingespenn ca. 25-30 millimeter), gråhvite sommerfugler med avrundede vinger. Kroppen er temmelig hårete. Oversiden er skittenhvit med mørke årer, en mørk flekk og et brunt tverrbånd i forvingen. Undersiden av forvingen er hvit med brunlig spiss, mens bakvingens underside er lyst gråbrun.

Levevis

Piercolias-artene er høyfjellssommerfugler som gjerne finnes rundt 5000 meter over havet. Arten Piercolias huanaco er en av de dagsommerfuglene i verden som går høyest opp, den flyr opptil 5800 meter over havet i stein-ørkener der det tilsynelatende finnes veldig lite å ete.
Så høyt oppe er det vanligvis sterk vind, og arten kan bare fly av og til.

Utbredelse

Disse artene lever i Andesfjellene i Peru og Bolivia.
Oslo Lacrosse

EM- og VM-deltakelse

I 2008 deltok Norge i det europeiske mesterskapet i lacrosse i Lahtis, Finland. 18 land deltok i mesterskapet og Norge endte tilslutt på en 14.ende plass. Av totalt 18 spillere som var tatt ut for å representere Norge, kom 11 spillere fra Oslo Lacrosse.
Sommeren 2010 deltok Norge i verdensmesterskapet i Lacrosse i Manchester, England. 31 land deltok i turneringen og Norge endte tilskutt på en 24.-plass. Oslo Lacrosse var representert på landslaget med 8 spillere.
SVT HD

Historie

SVT og TV 4 sendte fra Fotball-VM 2006 i Tyskland i HDTV i en felles tilfeldig kanal. Kanalen ble sendt via satellitt (Canal Digital) og i det digitale bakkenettet på fire plasser. Tilgangen på mottagere (digitalbokser) var sterkt begrenset (bare noen hundre bokser) og bare noen få kunne se sendingerne. Etter fotball-VM 2006 fortsatte SVT sendingerne på egen hånd og døpte kanalen om til SVT HD.
Kanalen befant seg i begynnelsen bare via satellit og inngikk da bare i Canal Digitals tilbud. 12. desember 2006 begynte Comhem å sende kanalen over deres kabel-TV. Fra 27. mai 2007 ble kanalen tilgjengelig i det digitale bakkenettet, først bare i Mälardalen og først senere i resten av landet. 
Kanalen ble nedlagt den 1. mars 2010.
Diego Luna

Biografi

Hans mor, Fiona Alexander, døde i en bilulykke da han bare var to år gammel. Faren, Alejandro Luna, er Mexicos fremste teater-, opera- og filmsettdesigner. Gjennom faren hadde Diego tidlig nær kontakt med teatermiljøet. Han har en søster som heter María. 
Diego begynte i ung alder å spille i TV-serier, såkalte telenovelas, og hans første tv-serie het «El Último Fin de Año», som direkte oversatt betyr «Siste formål for år». Hans neste serie het «El Abuelo Y Yo», «Bestefar og jeg», der hans bestevenn Gael García Bernal hadde hovedrollen. De spilte igjen sammen Diego Lunas første film, «Y Tu Mamá También» («Og mora di også»). Karakteren hans het Tenoch. 
Diego jobber for å få fotfeste i filmbransjen i USA. I 2002 spilte han i Oscar-vinneren «Frida», sammen med landskvinnen Salma Hayek. Første gang han nådde et ungt publikum var i  2004, da han spilte Javier i filmen «Dirty Dancing: Havana Nights» («Dirty Dancing 2»). Filmen er en ny versjon av Dirty Dancing som kom ut på 1980-tallet. I 2004 spilte han i filmene «The Terminal» («Terminalen») mot Tom Hanks, og i filmen «Criminal» mot John C. Reilly.

Trivia

Diego har gått sammen med bestevennen Gael García Bernal om å starte deres eget produksjonsfirma i hjemlandet Mexico. Barndomskameratene og «Y Tu Mamá También»-skuespillerne ønsker å hjelpe meksikanske filmskapere til å produsere filmer utenfor Hollywoods kommersielle begrensningen. Ifølge Gael er hensikten å gi regissørene en mulighet til å gjøre ting slik de ønsker det selv, uten å måtte inngå kompromisser for å få penger til å lage filmer.